PATVIRTINTA

Šilalės rajono savivaldybės administracijos

direktoriaus

2025 m. d. įsakymu Nr.

**ŠILALĖS RAJONO SAVIVALDYBĖS ŠILUMOS ŪKIO SPECIALIOJO PLANO KEITIMO PLANAVIMO DARBŲ PROGRAMA**

**1. BENDROJI DALIS**

1.1. Teritorijų planavimo dokumento pavadinimas: Šilalės rajono savivaldybės šilumos ūkio specialiojo plano (toliau – Specialusis planas) keitimas.

1.2. Teritorijų planavimo dokumento rūšis: specialiojo teritorijų planavimo dokumentas.

1.3. Teritorijų planavimo lygmuo: savivaldybės lygmens planas.

1.4. Teritorijų planavimo proceso etapai: parengiamasis, plano rengimo ir baigiamasis. Kiekvienas plano rengimo etapas pradedamas tik užbaigus ankstesnįjį. Planavimo proceso metu planavimo organizatorius turi pritarti plano rengimo etapo sprendiniams.

1.5. Planuojama teritorija: Šilalės rajono savivaldybės teritorija – 118 799 ha bendras plotas.

1.6. Planavimo objektas: savivaldybės teritorijoje esančių šilumos vartotojų ir planuojamų naujų šilumos vartotojų teritorijų aprūpinimo šiluma inžinerinės infrastruktūros sistemos ir šių sistemų dalys, principiniai techniniai sprendimai dėl kiekvienai teritorijai nustatytų alternatyvių energijos ar kuro rūšių naudojimo, siekiant pagrįstomis būtinosiomis sąnaudomis ir neviršijant leidžiamo neigiamo poveikio aplinkai patenkinti šios teritorijos vartotojų šilumos poreikius.

1.7. Planavimo organizatorius: Šilalės rajono savivaldybės administracijos direktorius, Šilalė, J. Basanavičiaus g. 2-1, tel. +370 (449) 76114, El. p.: info@silale.lt.

1.8. Teritorijų planavimo dokumento rengėjas: parenkamas Lietuvos Respublikos viešųjų pirkimų įstatymo ir kitų teisės aktų nustatyta tvarka.

1.9. Teritorijų planavimo pagrindas: Šilalės rajono savivaldybės tarybos 2025 m. sausio 30 d. sprendimas Nr. T1-1 „Dėl Šilalės rajono savivaldybės šilumos ūkio specialiojo plano keitimo rengimo“.

1.10. Teritorijų planavimo rengimo terminas: 2025 – 2026 metai.

**2. PLANAVIMO TIKSLAI**

2.1. įgyvendinant Nacionaliniame pažangos plane nustatytus sprendinius ir priemones, suformuoti ilgalaikes savivaldybės šilumos ūkio modernizavimo ir plėtros kryptis, siekiant užtikrinti tvarų, saugų, patikimą ir nepertraukiamą šilumos tiekimą vartotojams pagrįstomis būtinosiomis sąnaudomis, neviršijant leidžiamo neigiamo poveikio aplinkai;

2.2. suderinti valstybės, savivaldybės, energetikos įmonių, fizinių ir juridinių asmenų ar jų grupių interesus aprūpinant vartotojus šiluma ir energijos ištekliais šilumos gamybai;

2.3. reglamentuoti aprūpinimo šiluma būdus ir (arba) naudotinas kuro bei energijos rūšis šilumos gamybai šilumos vartotojų teritorijose;

2.4. numatyti preliminarias investicijų apimtis, finansavimo poreikį ir finansavimo šaltinius į šilumos ūkio plėtrą ir modernizavimą.

**3. PLANAVIMO UŽDAVINIAI**

3.1. plėtoti šilumos ūkio inžinerinę infrastruktūrą ir numatyti jos plėtrai reikalingas teritorijas;

3.2. numatyti arba, vadovaujantis Specialiųjų žemės naudojimo sąlygų įstatymo nuostatomis, nustatyti šilumos perdavimo tinklų apsaugos zonas;

3.3. numatyti motyvuotai pagrįstas konkrečias vietas ir plotus žemei visuomenės poreikiams paimti;

3.4. numatyti šilumos ūkio inžinerinei infrastruktūrai funkcionuoti reikalingus servitutus;

3.5. numatyti šilumos ūkio inžinerinės infrastruktūros statinių išdėstymą;

3.6. numatyti atsinaujinančių išteklių naudojimo plėtrą.

**4. KITI REIKALAVIMAI**

4.1. Strateginis pasekmių aplinkai vertinimas – neatliekamas.

4.2. Specialiojo plano keitimo koncepcija – neatliekama.

4.3. Viešinimo procedūros atliekamos bendrąja tvarka.

4.4. Planavimo organizatorius įgalioja Specialiojo plano keitimo rengėją, suderinus su planavimo organizatoriumi, atlikti visas rengimo viešinimo procedūras ir vykdyti teisės aktuose bei planavimo darbų programoje nurodytus viešinimo darbus (pasiūlymų registravimas ir nagrinėjimas, įvertinimas, priėmimas arba atmetimas, vieši pristatymai ir aptarimai, viešas svarstymas, baigiamasis susirinkimas), laiku teikti informaciją suinteresuotai visuomenei (taip pat žiniasklaidos priemonėms), skelbti aktualią informaciją (spaudoje, internete ir pan.) ir parengti visuomenės informavimo ataskaitą.

4.5. Derinimą su institucijomis atlieka ir sprendinius į teritorijų planavimo dokumentų rengimo informacinę sistemą TPDRIS įkelia Specialiojo plano keitimo rengėjas.

4.6. Rengiant Specialiojo plano keitimą privaloma vadovautis Lietuvos Respublikos teritorijų planavimo ir kitais įstatymais, Lietuvos Respublikos Vyriausybės nutarimais ir taisyklėmis, galiojančiais normatyvais.

4.7. Rengiant Specialiojo plano keitimą turi būti atsižvelgta į parengtus ir rengiamus tyrimus, galimybių studijas, patvirtintus ir galiojančius teritorijų planavimo dokumentus ir kitą medžiagą, kurioje pateikiama aktuali informacija dėl savivaldybės plėtros.

4.8. Planuojamos savivaldybės teritorijos dalių: miesto ir miestelių, sprendinių brėžiniai (planai) rengiami masteliu M 1:500 – M 1:10 000. Specialiojo plano keitimo rengėjas, suderinus su organizatoriumi, gali parinkti kitą schemų mastelį, tačiau visa schemose pateikiama informacija turi būti aiški ir įskaitoma.

4.9. Papildomi tyrimai, galimybių studijos atliekami vadovaujantis institucijų išduotomis planavimo sąlygomis ir jose nurodytais reikalavimais.

4.10. Rengimo proceso metu rengėjas turi pateikti projektinę dokumentaciją planavimo organizatoriui, kiekvieno etapo sprendinių pritarimui.

4.11. Visi Specialiojo plano keitimo rengėjo pateikiami dokumentai turi būti pasirašyti atestuotų specialistų ir suderinti.

4.12. Specialiojo plano keitimo rengėjas pateikia organizatoriui visos apimties Specialiojo plano keitimo dokumentaciją (tekstinę ir grafinę dalis) – 3 (trimis) egzemplioriais bylose ir USB laikmenoje.

4.13. Plano sprendinių grafinė (brėžiniai) ir tekstinė (aiškinamasis raštas) dalys ir planavimo procedūrų dokumentai, rengiami Šilumos ūkio specialiųjų planų rengimo taisyklių V skyriuje nustatytais plano sudėties ir turinio reikalavimais.

4.14. Specialiojo plano keitimo erdvinius duomenis (GIS) parengti vadovaujantis Teritorijų planavimo erdvinių duomenų specifikacija.

4.15. Specialiojo plano keitimo rengėjas esamos būklės įvertinimo stadijoje turi naudoti ne senesnius nei 3 paskutiniųjų metų statistinius ir kitus duomenis.

4.16. Brėžiniai rengiami ant rengėjo įsigytų atitinkamo mastelio valstybinių georeferencinių erdvinių duomenų pagrindo bei organizatoriaus perduotų duomenų.

4.17. Brėžiniai ir schemos privalo būti parengti profesionaliai, siekiant informacijos pateikimo aiškumo ir įskaitomumo. Brėžiniuose, pagal Teritorijų planavimo dokumentų erdvinių duomenų specifikacijos reikalavimus, žymimi tiek erdviniai objektai ir kita grafinė informacija, kurie nurodyti sutartinių ženklų aprašomosiose lentelėse. Brėžiniuose galimi ir tekstiniai reglamentai, paaiškinantys ir konkretizuojantys Specialiojo plano sprendinius.

4.18. Projektui rengti reikalingus duomenis skaitmenine arba spausdintine forma projekto rengėjas gauna iš šių duomenų oficialių teikėjų ar platintojų. Visą papildomą Specialiojo plano keitimo paslaugai atlikti reikalingą informaciją ar erdvinius duomenų rinkinius, jei jų nepateikė planavimo organizatorius, plano rengėjas įsigyja arba atnaujina savo lėšomis, nereikalaudamas papildomo mokesčio.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_